贈凈因臻長老
作者：蘇轍
朝代：宋

paragraphs: 十方老僧十年舊，燕坐繩床看奔走。
遠遊新自濟南來，滿身自覺多塵垢。
煖湯百斛勸我浴，驪山衮衮泉傾竇。
明窗困卧百緣絕，此身瑩凈初何有。
清泉自清身自潔，塵垢無生亦無滅。
振衣却起就華堂，老僧相對無言說。
南山采菌軟未乾，西園擷菜寒方茁。
與君飽食更何求，一杯茗粥傾銅葉。